De to lig sættes i forbindelse med tre døde personer, der blev fundet lørdag med pile fra armbrøste i kroppen på et hotel.

To kvinder er mandag formiddag fundet døde i en lejlighed i den nordtyske by Wittingen. Det vides endnu ikke, hvordan de er døde.

Ligene af de to kvinder bliver sat i forbindelse med en sag om ’armbrøstdrab’ fra Sydtyskland, hvor tre personer lørdag blev fundet døde med armbrøstpile i kroppen. Det skriver flere tyske medier.

Lejligheden, hvor de to døde kvinder blev fundet, tilhører en af de tre afdøde - en 30-årig kvinde - fra lørdagens episode, skriver Allgemeine Zeitung.

Fundet med pile i kroppen

Den opsigtsvækkende sag fra Tyskland begyndte lørdag, hvor en stuepige på et lille hotel i den sydtyske by Passau gjorde et makabert fund, da hun skulle gøre rent på et værelse.

Her fandt hun tre døde personer – alle med pile fra en armbrøst i kroppen. Ved siden af de tre personer lå to armbrøster.

En tredje ubrugt armbrøst blev fundet i en taske på værelset.

Hotellet i Passau, hvor de tre døde personer blev fundet. Foto: Lino Mirgeler / Ritzau Scanpix

De tre personer var en 53-årig mand samt to kvinder på henholdsvis 33 og 30 år, som fredag havde lejet værelset på hotellet, skriver det lokale sydtyske medie Passaur Neue Presse.

Den 53-årige mand og den 33-årige kvinde blev fundet i en seng. Den 30-årige kvinde lå på gulvet.

En mærkelig lugt

Ligene, der nu er fundet i Nordtyskland, blev opdaget, da politiet ville underrette pårørende til de tre døde i Passau.

Da politiet dukkede op på adressen i Wittingen, hvor den 30-årige kvinde har boet, kunne de ikke komme i kontakt med beboerne, og da de begyndte at snakke med naboerne, kunne de fortælle om en "mærkelig lugt" fra lejligheden, og at naboerne ikke havde set beboerne i flere dage, skriver Passaur Neue Presse.

Det var i denne bygning i Wittingen, hvor to yderligere lig blev fundet mandag. Foto: Christophe Gateau / Ritzau Scanpix

Tidligere i efterforskningen lød det fra det tyske kriminalpoliti, at der på det tidspunkt ikke var noget, som tydede på, at der havde været andre personer involveret i dødsfaldene i Passau.

Det er endnu ikke fastlagt, om de tre personer i Passau er døde som konsekvens af pilene fra armbrøsterne, men politiet vil være klar med en obduktionsrapport i løbet af tirsdagen, skriver RTL mandag eftermiddag.

Fra hotellet i den sydtyske by Passau til den nordtyske by Wittingen er der cirka 650 kilometer.